**Tűzzománc Szakkör**

**7. Téma: Házszámtábla sablontechnikával**

A készítés menete:

1. Tervezés, elképzelés gondolatban vagy papíron megrajzolva, számítógépen megszerkesztve, kinyomtatva.
2. A kb. 20x20 cm-es négyzet alakú lemezdarab vörösrézlemezre mérése, jelölése vonalzóval, alkoholos filccel, majd kivágása nagyobb kézi lemezvágó ollóval, vagy karos lemezvágó ollóval.
3. Ha szükséges fatőkén, gumikalapáccsal, esetleg 200g-os általános kalapáccsal a nagy lemez kiegyengetése egyenesre.
4. Ha szükséges nagyoló = durva laposreszelővel a sarkok, éles szélek és a sorja lereszelése. Ehhez a művelethez tartsuk szorosan a műhelyasztalunk lapjához a lemezt és toló mozdulatokkal reszeljünk.
5. A lemez előkészítése fúráshoz: a 4db furat leendő helyének bejelölése alkoholos filccel, és pontozóval való beütése.
6. Furat elkészítése: az asztali-oszlopos fúrógépbe kb. ütközésig beillesztjük a megfelelő vastagságú fúrószárat, a tokmánypofákat jól rázárjuk, kombinált fogóval tartjuk síkban a lapkát a fa alátéten és lassú mozdulattal elvégezzük a fúrást. A furat körül keletkezett sorját egy nagyobb fúrószár éles végével leszedjük.
7. Csiszolás: 180-360 finomságú csiszolóvászonnal felcsiszoljuk, feldurvítjuk a lapka mindkét oldalát, ezzel letisztítva róla minden szennyeződést. Fontos! Ezek után kézzel már nem szabad megfogni, csak ronggyal, papírral vagy csipesszel.
8. A hátsó alapozó, vagy a hátuljára kiválasztott iszapzománc felkeverése.
9. A tábla-lemez hátuljának alapozása kanállal. Ha nem terül el jól az iszapzománcfesték, papírlappal együtt ütögessük az asztal lapjához, „ejtsük rá” az asztalra.
10. Szárítás a kemence tetején. Akkor száraz a festék, ha kivilágosodik.
11. Az első alapozó, vagy más néven az elejére kiválasztott sötétzöld iszapzománc felkeverése.
12. A házszámtábla elejének alapozása kanállal. Vigyázzunk, hogy a megszáradt hátsó alapozót le ne töröljük!!!
13. Szárítás a kemence tetején.
14. Égetés 830-850C fok közötti hőmérsékleten a lemez méretétől és a felhordott iszapzománc réteg színétől, vastagságától is függően 1-3 percig. Ezt a nagy lemezt kb. 2 percig.
15. Hűlés a kemence melletti samottos lapon. Mindenképpen a lemezt megfordítva a hátulja felől lesúlyozva a vasalóval.
16. Készítsünk el a kemence tetejére kis rézlemezeken a kiszárítani, porrá törni kívánt nedves iszapzománc színekből 1-2 evőkanálnyit. Ezeknek kell kb. 15 perc, hogy teljesen kiszáradjanak. Majd tiszta edényben fémkanállal törjük össze, hogy finom szemű legyen és jól tudjuk majd szitálni.
17. A tervünknek megfelelően, a 2. réteg színének (pasztell sárga) kiválasztása, az iszapzománc felkeverése.
18. A zöldre alapozott lemez teljes első felületének lekenése a sárga zománciszappal, kanállal.
19. Szárítás a kemencén.
20. Sniccerrel, szikével, ollóval kivágjuk kartonból a sablont – kiesik a pozitív forma, marad a negatív. Hagyjunk a kartonlap szélén füleket, ahol majd megfoghatjuk a sablont, ha le kell emelni.
21. A megszáradt sárga alapozóval fedett lemez széléből vonalzó, grafitceruza és tű segítségével (hústű és fatű) kaparjunk, töröljünk vissza kb. 1,5-2cm sávot. Ez lesz egy dekoratív kerete a házszámnak.
22. A száraz sárga rétegre óvatosan ráhelyezzük a sablont, de bármilyen érdekes formájú, áttört tárgyat is tehetünk a felületre (pl, kulcs, csipketerítő, …) és kis konyhai szita segítségével a porított iszapzománc festékeket rászitáljuk. Ne legyen se sok, se kevés a por a felületen.
23. Égetés 830-850C fok közötti hőmérsékleten a lemez méretétől és a felhordott iszapzománc réteg színétől, vastagságától is függően 1-3 percig. Ezt a nagy lemezt kb. 1,5 percig.
24. Hűlés a kemence melletti samottos lapon, vasaló alatt.
25. A szitálás műveletét többször is megismételhetjük igény és elképzelés szerint.
26. A kész házszámtáblát óvatosan rögzítsük a vakolaton, vagy inkább egy fa alátétlapon, mert a furatok környéki zománcréteg hamar reped, ha erős és durva rezgés, ütődés éri a lemezt a felfúrás, csavarozás során.

Kész !!! Csókási Katalin Nóra